作者：葛长庚
词牌/韵律：瑶台月

paragraphs: 烟霄凝碧。
问紫府清都，今夕何夕。
桐阴下、幽情远，与秋无极。
念陈迹、虎殿虬宫，记往事、龙箫凤笛。
露华冷，蟾光白。
云影净，天籁息。
知得。
是蓬莱不远，身无羽翼。
广寒宫、舞彻霓裳，白玉台、歌罢瑶席。
争不思下界，有人岑寂。
羡博望、两泛仙槎，与曼倩、三偷蟠实。
把丹鼎，暗融液。
乘云气，醉挥斥。
嗟惜。
但城南老树，人谁我识。